Заҳрогинӣ

Заҳрогинӣ — вирулентнокӣ (аз лот. virulentus – заҳрогин), дараҷаи бемориоварии ангезандаи бемории сироятӣ (штамми микроб ё вирус).

 Тавсиф 
Заҳрогинӣ ба хусусияти микроб ва дараҷаи ҳассосияти андомгони одаму ҳайвон ва рустанӣ вобаста аст. Бузургии заҳрогинӣ аз рӯи дараҷаи вазнинии бемориҳое, ки вояи марговари микроб ё вирус дар ҷонварони озмоишӣ ба вуҷуд овардааст, муқаррар карда мешавад. Заҳрогинӣ аломати хос ба намуди микроб ё вирус набуда, мумкин аст дар штаммҳои гуногуни онҳо ба мушоҳида расад. Заҳрогиниро зери таъсири омилҳои сунъӣ – ҳарорати баланд, моддаҳои кимиёӣ, нурафканӣ ва ғ., ки барои ҳосил кардани ваксинаи зинда истифода мебаранд, тағйир додан мумкин аст. Бо ин мақсад микроб ё вирус такрор ба такрор кишт карда мешавад. Масалан, вируси ҳориро дар мағзи сари харгӯш парвариш мекунанд. Дар натиҷа заҳрогинии он барои ҷисми одам коҳиш ёфта, барои моякӯбӣ бар зидди ҳорӣ истифода мешавад.

 Эзоҳ 

 Адабиёт 


Гурӯҳ:Беморӣ
Гурӯҳ:Бемориҳои сироятӣ
Гурӯҳ:Заҳролудшавӣ